次韵姪端臣喜雨
作者：范浚
朝代：宋

paragraphs: 初弦落微月，草宇夜岑寂。
追凉拂桃笙，伸欠聊偃息。
檐榮忽飛雨，散亂銀竹白。
避漏起移床，青燈暈空壁。
曉看蛙入戶，時有燕爲石。
是節正驕陽，敲煩火雲赤。
煩蒸等坐甑，百體勞按抑。
良苗憂槁暴，空有庭樹碧。
借免抱龜腸，猶應困蔬色。
炎埃今一洗，萬井沐甘澤。
望歲即交歡，寧容須暇隙。
相逢如得酒，釂飲莫餘瀝。